b'\n_START_ARTICLE_\nVrba na Koro\xc5\xa1kem\n_START_SECTION_\nZemljepisna lega\n_START_PARAGRAPH_\nPodro\xc4\x8dje ob\xc4\x8dine Vrba na Koro\xc5\xa1kem zavzema zahodni breg Vrbskega jezera.\n_START_SECTION_\nZgodovina\n_START_PARAGRAPH_\nPo naselitvi Slovanov v Vzhodne Alpe je obmo\xc4\x8dje okoli Vrbskega jezera postalo del samostojne slovenske kne\xc5\xbeevine Karantanije, zgodovinske in pravne predhodnice dana\xc5\xa1nje de\xc5\xbeele Koro\xc5\xa1ke. O zgodnji in dolgotrajni slovenski poselitvi pri\xc4\x8dajo med ostalim tudi imena krajev ob obalah jezera, ki so skoraj izklju\xc4\x8dno slovenskega izvora._NEWLINE_Najzgodnej\xc5\xa1a pisna omemba Vrbe je iz leta 1150. _NEWLINE_Od 12. stoletja dalje je obmo\xc4\x8dje Vrbe velikokrat spreminjalo lastnike. Sprva je pripadlo pod gospostvo gradu Hohenwart, tekom kasnej\xc5\xa1ih stoletij pa Ortenbur\xc5\xbeanom, Celjskim grofom, vite\xc5\xa1kemu redu Svetega Jurija iz Mil\xc5\xa1tata, Habsbur\xc5\xbeanom, Khevenh\xc3\xbcllerjem, bilo med letoma 1603 in 1629 del posestva samostojnih gospodov Vrbskih, za \xc4\x8dasa protireformacije na Koro\xc5\xa1kem pa je pripadlo grofom Dietrichsteinskim. _NEWLINE_Po revolucionarnem letu 1848 je bil stari sistem gospostva odpravljen in v avstrijskih de\xc5\xbeelah so bile organizirane civilne ob\xc4\x8dine. Januarja 1850 je bila ustanovljena tudi samostojna ob\xc4\x8dina Vrba, ki je zajemala katastrske ob\xc4\x8dine Vrba, Loga Vas, Dole, Lipa, Smer\xc4\x8de, \xc4\x8cre\xc5\xa1nje, Kostanje in Pe\xc5\xa1\xc4\x8de. Tekom 19. in 20. stoletja so se meje ob\xc4\x8dine ve\xc4\x8dkrat spreminjale, po ob\xc4\x8dinski reformi v letih 1972/1973 pa so bile povrnjene pribli\xc5\xbeno na izvirno stanje iz leta 1850. _NEWLINE_Leta 1853 je bila prvi\xc4\x8d uvedena turisti\xc4\x8dna ladijska linija s parnikom \xe2\x80\x9eMaria-W\xc3\xb6rth\xe2\x80\x9c, kar je pove\xc4\x8dalo privla\xc4\x8dnost Vrbskega jezera in Vrbe za tujski turizem. Enajst let kasneje, leta 1864, se je Vrba priklju\xc4\x8dila na avstrijsko ju\xc5\xbeno \xc5\xbeeleznico med Celovcem in Beljakom. Istega leta so se v Vrbi odprla tudi prva kopali\xc5\xa1\xc4\x8da, kar je privedlo do hitrega razvoja poletnega turizma._NEWLINE_Gospodarski napredek, ki sta ga prinesli \xc5\xbeeleznica in turizem, je hitro spreminjal podobo kraja. Na vse to je 13. marca 1881 izbruhnil \xc5\xa1e velik po\xc5\xbear, ki je popolnoma uni\xc4\x8dil staro kme\xc4\x8dko vas Vrba. Nenavadno hitro, \xc5\xa1e istega leta in \xc5\xa1e pred za\xc4\x8detkom kopalne sezone, je bilo ozemlje, na katerem je neko\xc4\x8d stala vas, pozidano z dopustni\xc5\xa1kimi vilami za potrebe peti\xc4\x8dnih turistov. Vrba se je tako skoraj \xc4\x8dez no\xc4\x8d spremenila iz popolnoma slovenskega kme\xc4\x8dko-ribi\xc5\xa1kega naselja v mondeno letovi\xc5\xa1\xc4\x8de, kjer se je ob dotoku tujih turistov v vsakdanjem \xc5\xbeivljenju vse bolj uveljavljala nem\xc5\xa1\xc4\x8dina._NEWLINE_Ob\xc4\x8dina Vrba, kakor tudi celotna okolica Vrbskega jezera, je bila vse od \xc4\x8dasov Karantanije do konca 1. svetovne vojne del strnjenega slovensko govore\xc4\x8dega ozemlja Ju\xc5\xbene Koro\xc5\xa1ke. Kljub germanizaciji, ki sta jo prinesla tujski turizem in sicer\xc5\xa1nja protislovenska upravna in izobra\xc5\xbeevalna politika na Koro\xc5\xa1kem, je bilo prebivalstvo ob\xc4\x8dine Vrba \xc5\xa1e v za\xc4\x8detku 20. stoletja ve\xc4\x8dinsko slovensko govore\xc4\x8de. Leta 1920 je bila tako ob\xc4\x8dina tudi vklju\xc4\x8dena v cono B plebiscitnega ozemlja, do samega glasovanja pa po zmagi avstrijske strani v coni A ni pri\xc5\xa1lo.\n_START_SECTION_\nDanes\n_START_PARAGRAPH_\nPo popisu iz leta 2001 je v mestni ob\xc4\x8dini Vrba na Koro\xc5\xa1kem \xc5\xbeivelo 8.545 prebivalcev. Od tega jih je imelo 93,1\xc2\xa0% avstrijsko, 3,6\xc2\xa0% nem\xc5\xa1ko in 1,8\xc2\xa0% bosansko dr\xc5\xbeavljanstvo. _NEWLINE_2,8\xc2\xa0% skupnega prebivalstva Vrbe se je izreklo za Koro\xc5\xa1ke Slovence. V ve\xc4\x8d krajih ob\xc4\x8dine Vrba, v Kostanjah, Lipi, Lo\xc4\x8dah, kakor tudi v sami Vrbi, delujejo dvojezi\xc4\x8dne \xc5\xa1ole, kjer je mogo\xc4\x8d pouk v slovenskem jeziku. Na podro\xc4\x8dju ob\xc4\x8dine Vrba so dvojezi\xc4\x8dne \xc5\xbeupnije Kostanje, Lipa, Loga Vas, \xc5\xa0entjurij na Strmcu in \xc5\xa0entilj._NEWLINE_78,7\xc2\xa0% prebivalcev Vrbe se pri\xc5\xa1teva h katoli\xc5\xa1ki, 7,2\xc2\xa0% k evangeli\xc4\x8danski,  1,2\xc2\xa0% prebivalstva pa k islamski veroizpovedi. 8,6\xc2\xa0% prebivalcev se ne opredeljuje za nobeno uradno veroizpoved.\n_START_SECTION_\nGrb\n_START_PARAGRAPH_\nKot grb ob\xc4\x8dine Vrba se \xc5\xbee pribli\xc5\xbeno od leta 1900 uporablja podoba portala gradu Vrba, postavljena na valujo\xc4\x8de ozadje. Dana\xc5\xa1njo obliko grba je zasnoval lokalni grafik Heinrich Ebner. _NEWLINE_Grb je bil ob\xc4\x8dini Vrba podeljen 4. septembra 1965._NEWLINE_Zastava je rde\xc4\x8de-bela, z vklju\xc4\x8denim grbom.'